Naţionala Ungariei este prima care a anunţat lotul pentru EURO 2024, Dominik Szoboszlai, fotbalistul lui Liverpool, fiind cel mai cunoscut nume din lotul de 26 de jucători dezvăluit marţi de selecţionerul italian Marco Rossi, transmite presa internaţională.
Lotul îi include pe fundaşii Attila Fiola, de la Fehervar, şi Adam Lang de la Omonia Nicosia (fost la CFR Cluj), care sunt accidentaţi de mult timp. Rossi a declarat că Fiola şi Lang "vor fi din nou sănătoşi în curând", iar dacă acest lucru nu se va întâmpla, încă se mai pot face schimbări în cadrul lotului.
Ziua de 7 iunie este termenul limită pentru anunţarea loturilor definitive pentru turneul final care va avea loc între 14 iunie şi 14 iulie. Ungaria a fost repartizată într-o grupă din care mai fac parte Germania, gazda competiţiei, Elveţia şi Scoţia.
În lotul alcătuit de Rossi sunt şase jucători care evoluează la cluburi din Germania: portarul Peter Gulacsi şi fundaşul Willi Orban de la RB Leipzig, atacanţii Roland Sallai (Freiburg), Andras Schafer (Union Berlin) şi Attila Szalai (Hoffenheim) şi fundaşul Marton Dardai de la divizionara secundă Hertha Berlin.
Ungaria, care va începe ultimele pregătiri pentru EURO 2024 pe 27 mai, va juca partide amicale cu Irlanda şi Israel, pe 4 iunie, respectiv 8 iunie. Primul său meci din faza grupelor va fi pe 15 iunie împotriva Elveţiei.